Chris Chameleon pak NamibiëChris Chameleon is een van die aanbieders van die program ”n Plek om dop te hou’. Foto: Verskaf. Chris Chameleon en Daniella Deysel is die aanbieders van ŉ nuwe dokumentêre reeks, ŉ Plek om dop te hou, wat tans op kykNET te sien. Die FAK, in samewerking met kykNET, het ’n projek van stapel gestuur om ’n dokumentêr te verfilm oor die suksesverhaal van Afrikaans in Namibië. Die dokumentêr is vervaardig deur regisseur Tienie Theunissen, Andre van den Heever en Gerhard Burger. Die projek is ’n uitvloeisel van die FAK en Netwerk se kulturele vennootskap en die dokumentêr bestaan uit vier halfuur-episodes wat veral sal fokus op die belangrike rol wat Afrikaanse kultuurorganisasies, entrepreneurs en skole speel om kulturele groeiruimtes en ’n ekonomiese waarde vir Afrikaans te skep. As deel van die dokumentêr sal Chris ’n konsertreis aanpak met opvoerings in Windhoek, Walvisbaai, Swakopmund en Otjiwarongo. Die FAK glo dit is ’n unieke brugbougeleentheid om die Namibiese Afrikaanse verhaal van hoop oor die hele Suid-Afrika te vertel. Dit is ook ’n geleentheid om nuwe perspektiewe te bied op ons eie stryd om behoud van taal en kultuur. Dit is voorts ’n unieke geleentheid om die Namibiese kultuurorganisasies aan twee miljoen Afrikaanse kykers op kykNET bekend te stel. ŉ Plek om dop te hou is Sondae 16:30 op kykNET (kanaal 144 op DStv) te sien.